
Térkép sorozat

A Térkép című grafikai sorozat elkészítésének alapötletét a tágabb értelemben vett térkép fogalma adta. Mivel írásunk és a mozgásunk ugyanolyan strukturált térképet alkot, mint a természetes és mesterséges utakkal szabdalt bolygónk vagy az érrendszerrel behálózott testünk, kísérleteim során hasonló, rendszerezett és tartalmat közvetítő hálót kaptam. A munkámban a számítógépes billentyűzetet vettem kiinduló pontnak, s betűsorokat írtam le összekötő vonalhálózat segítségével, nélkülözve a betűk vagy a számok lejegyzését. Az emberi ujjak mozgását követtem, ahogyan egy összefüggő szöveget képez le az elektronikus írásjelek segítségével. A kísérleteimhez felhasznált írásos anyagok József Attila Ringató és Medáliák című verse, illetve a 2013-as évi ötös lottó nyertes számai a 40. héttel bezárólag, valamint a Fibonacci sorozat, melyekből az egyedi grafikai sorozat készült.



